महिला मन्त्रालयको बजेटमा मन्त्रीको जिल्ला सुनसरी मात्रै देखियो : सांसद केसी
नेपाली कांग्रेसका सांसद राजेन्द्रकुमार केसीले महिला मन्त्रालयको बजेटमा सुनसरी मात्रै देखिएको टिप्पणी गरेका छन् ।
काठमाडौँ — नेपाली कांग्रेसका सांसद राजेन्द्रकुमार केसीले महिला मन्त्रालयको बजेटमा सुनसरी मात्रै देखिएको टिप्पणी गरेका छन् ।प्रतिनिधिसभाको बुधबारको बैठकमा सहरी विकास, रक्षा, महिला, बालबालिका तथा ज्येष्ठ नागरिक र कानुन, न्याय तथा संसदीय मामिला मन्त्रालयका लागि आगामी आर्थिक वर्षको विनियोजन विधेयकमाथिको छलफलका क्रममा महिला मन्त्रीले आफ्नो जिल्लामा मात्रै योजना राखेको बताएका हुन् । महिला मन्त्रालयको पाएको १ अर्ब ६० करोडको बजेटमा सबै सुनसरी मात्रै देखिएको केसीको भनाइ थियो । सामाजिक सुरक्षा भत्तामा १ खर्ब १६ अर्बको बजेटलाई परिस्कृत गर्न आवश्यक रहेको पनि उनको भनाइ थियो । सामाजिक सुरक्षा भत्ता असहाय, अशक्त लगायत गरिबलाई मात्रै दिने कार्यविधि बनाउन सके १ खर्ब १६ अर्बको आधा घट्नसक्ने पनि उनको दाबी थियो । ‘महिला मन्त्रालयको बजेट सुनसरी मात्रै देखिएको छ । १ अर्ब ६० करोडको बजेट पाउनुभएको रहेछ । त्यसमा सबै सुनसरी सुनसरी मात्रै देख्छु । सामाजिक सुरक्षा भत्तामा १ खर्ब १६ अर्बको बजेट छ । त्यो बाँड्नु परिहाल्यो । सामाजिक सुरक्षा भत्ता पनि परिस्कृत गर्न जरुरी छ । त्यस्तो गर्दा १ खर्ब १६ अर्बको आधा हुन सक्छ,' सांसद केसीले भने, 'सामाजिक सुरक्षा भत्ता असाहय र दु:खीलाई दिने हो, उमेर भएकालाई दिने होइन । तर काठमाडौंमा राज्यले दिएको भन्दै महिनाको १० लाख भाडा उठाउनेले पनि लिइरहेको छ । विश्वमा महिलाले नेतृत्व गरेका निकायहरूमा समावेशी र राम्रा काम भएका छन् । तर, नेपालमा महिलाले नेतृत्व गरेको मन्त्रालयमा राम्रो काम भएन । आफ्नो जिल्लालाई मात्रै प्राथमिकता दिने काम गर्नुभयो ।’महिला नेतृ भएपनि बजेटको समानुपातिक वितरण नभएको भन्दै सांसद केसीले आपत्ति जनाएका हुन् । 